คลังให้เบิกค่าฟันเพิ่ม
อัดฉีดงบอีก410ล้านรับเทคโนโลยีรักษาใหม่ เริ่ม1ต.ค.นี้
18 มิ.ย. 2559

อัดฉีดงบอีก410ล้านรับเทคโนโลยีรักษาใหม่ เริ่ม1ต.ค.นี้
โพสต์ทูเดย์ - กรมบัญชีกลางทุ่ม 410 ล้านบาท เพิ่มสิทธิค่ารักษาทันตกรรมให้ข้าราชการ เริ่ม 1 ต.ค. 2559
นายมนัส แจ่มเวหา อธิบดีกรมบัญชีกลาง เปิดเผยว่า ได้ปรับอัตราค่าบริการสาธารณสุข ในส่วนค่าบริการทางทันตกรรม ฟันเทียมถอดได้และอุปกรณ์ เพื่อให้การเบิกจ่ายค่ารักษาพยาบาลมีความเหมาะสมและสอดคล้องกับสภาวะทางเศรษฐกิจในปัจจุบัน อันเนื่องมาจากการพัฒนาการทางด้านเทคโนโลยีทางการแพทย์ และลดภาระค่าใช้จ่ายของผู้มีสิทธิและบุคคลในครอบครัว รวมถึงจะช่วยให้เข้าถึงการรับบริการทางทันตกรรมได้มากขึ้น มีผลบังคับใช้ตั้งแต่วันที่ 1 ต.ค. 2559
ทั้งนี้ กรมบัญชีกลางได้ประกาศกำหนด รายการ อัตรา และเงื่อนไขการเบิกจ่ายอัตราค่าบริการทางทันตกรรม ฟันเทียมถอดได้และอุปกรณ์ สำหรับสถานพยาบาลของทางราชการ ประกอบด้วย 1.เพิ่มรายการค่าบริการ 11 รายการ เนื่องจากมีการเปลี่ยนแปลงเทคโนโลยีทางการแพทย์ที่จำเป็นต่อการรักษา และ 2.ปรับเพิ่มอัตราค่าบริการ จำนวน 46 รายการ เพื่อให้มีความสอดคล้องกับโครงสร้างต้นทุนของสถานพยาบาล และลดภาระค่าใช้จ่ายของผู้มีสิทธิและบุคคลในครอบครัว และที่ผ่านมา เป็นรายการที่มีการใช้บริการจำนวนมาก และมีความจำเป็นในการรักษา
สำหรับรายการและอัตราค่าบริการทางทันตกรรมใหม่ที่ให้เบิก ประกอบด้วย ถอนฟันน้ำนม ฟันแท้ 170-200 บาท/ซี่ ผ่าตัดฟันคุดหรือฟันฝังโดยกรอกระดูกและฟัน 600-1,000 บาท/ซี่ ผ่าตัดและอุดปลายราก (Retrograde) ฟันหลัง 860-1,480 บาท/ซี่ อุดฟันชั่วคราว 200-240 บาท/ซี่ ขูดหินน้ำลายทั้งขากรรไกร (บนหรือล่าง) 140 บาท/ครึ่งปาก เพดานเทียมพร้อมฟันปลอมบางส่วนถอดได้สำหรับผู้ใหญ่ 6,210 บาท/ชิ้น เพดานเทียมพร้อมฟันปลอมถอดได้ทั้งปากสำหรับผู้ใหญ่ 4,850 บาท/ชิ้น และการจัดฟันในเด็กปากแหว่งเพดานโหว่ 590 บาท/ครั้ง
นายมนัส กล่าวว่า การปรับปรุงดังกล่าวจะใช้งบประมาณเพิ่มขึ้นปีละประมาณ 410 ล้านบาท โดยปีงบประมาณ 2558 ที่ผ่านมา มีการใช้งบประมาณด้านทันตกรรมเป็นเงิน 1,170 ล้านบาท คิดเป็นสัดส่วนประมาณ 1.76% ของค่ารักษาพยาบาลทั้งหมด